王安石
送董伯懿归吉州
我来以丧归，君至因谪徙。
苍黄忧患中，邂逅遇於此。
去年服初除，听赦相助喜。
看君数归月，但屈两三指。
茫然冬更秋，一笑非愿始。
篮舆杨柳下，明月芙蕖水。
僮饥屡闚门，客罢方隐几。
是非评众诗，成败断前史。
时时对奕石，漫浪争生死。
送迎皆幅巾，设食但陈米。
亦曾戏篇章，挥翰疾蒿矢。
君豪才有余，我老惫先止。
东城景阳陌，南望长干紫。
欲斸三亩蔬，於焉寄残齿。
经过计後日，唱和犹在耳。
新恩忽舍我，欣怅生彼己。
江湖北风帆，捩柂即千里。
相逢知何时，莫惜缣与纸。